Nous Phelippes de Vianne, sires de Paigney, faisons savoir à touz ces qui verront et orront ces presantes lattres que nous, pensen[s] et considerans les biensfait, les bontés, les servises et les obseques à nous et à noz faiz soventes foiz de noble baron nostre très chier et bien amé signour Jeham de Chalon, signour d’Arlay, et que lidiz Jehans fit à nous et es noz chascum jour continuelmant, et especialmant pour mil livres d’estevenans, lesquex nous avons eues et receues doudit Jeham en bons deniers nombrez, suimes antrez en l’omaige audit Jeham, nostre signour, et avons repris, en façant l’omaige doudit Jeham, en fié les choses cy après ensuigant escriptes, c’est assavoir: le fié de Belevevre et quanque Merguerite, dame de Balevevre, tient de nous en fié; item, le fié de Bosjuant et quanque messires Jeham, sires de Bosjuant, tient de nous en fié; item le fié de Flacey et quanque Huet de Belvoir, sires de Flacey, tient de nous en fié; item, le fié que messires Wauchier de Commercis, sires de Chastelvilain, tient de nous, c’est assavoir Cleresvaux en montaigne et toutes les autres choses qui appartienent et sont doudit fié de Cleresvaux; et encour avec ce toutes les autres choses qui appartienent et sont des devantdiz fiez de Cleresvaux et de Belevevre, de Bosjuant et de Flacey, en quelque chose que ceu soit, soit en fiez, soit en rerefiez, soit em bourz, marchiez, chastiaus, viles, homaiges, hommes, maisons, tenemant, mas, chasauls, terres araubles et non arables, prez, vignes, bois, riveres, pescheries, molins, fours, tailles, signories, justices grans et petites, courvées, censes, costumes, et toutes autres droitures et servises que appendent, appartienent ou appartenir doivent es fiez dessusdiz ou à chascum de lour, en quelque meniere que ceu soit, de droit, de fait, de costume ou d’estaublissemant, sauve la feauté le conte de Bourgoigne et le duc de Bourgoigne. Et toutes ces choses dessusdites reprises en fié doudit Jeham, ensi con il est dessus diz, prometons nous, pour nous et pour nous hoirs, par nostre foy donée, appasier, garandir et deffendre audit Jehan et es suens permaignablemant, contre toutes genz et en touz lieus, et que encontre les choses contenues en ceste lettres ou aucunes de yceles dois or en avant ne vanrons ne consentirons que autre y viegne, mais les garderons et tenrons fermemant, et comandons qu’eles soient tenues et gardées de noz hoirs et de noz successours en ceste partie. Et renonçons.... En tesmoint de laquele chose, nous avons mis nostre seel pendant en ces presantes lettres, et avons proié et requis honorauble baron et saige l’official de la court de Besançon que il mete le seel de ladite court de Besançon en ces presantes lettres auvec le nostre, en tesmoignaige de verité. Et nous, officiaus de la court de Besançon dessusdiz, à la priere et à la requeste doudit Phelippe, à la relation de Guillaume De Vaux, clerc juré de nostre court et nostre comandemant especiaul, pour ce envoié de part nous, et auquel nous avons donné nostre puissance et nostre comandemant quant à ce et commis noz voies, et à cui nous avons pleniere foy en ceste partie, liquex Phelippes est entrez, en la presance doudit nostre comandemant, en l’omaige doudit Jeham et ay pris de luy en façant cel homaige les choses dessus devisées, et qui ay promis, pour luy et pour les suens, par sollempne stipulation et par la foy donnée en la main doudit nostre comandemant, toutes les choses dessusdites tenir et garder audit Jeham et es suens permaignablemant, et qui encour ai promis que il procurera et fara que noble dame Jehanne de Geneve, sa fame, louera toutes les choses dessusdites et se hi consentira dessus cest lous, et cest consentemant en fara et louera et comandera à faire lettres bones et avenans, seelées dou seel de la dite court de Besançon; et qui encour ai coneu, par devant ledit nostre comandemant en droit, toutes les choses dessusdites estre veraies, et qu’il s’est submis et submet quant à ce à la jurisdiction de nostredite court de Besançon, où que il soit ne face sa maison, que nous puissons controindre luy et ses hoirs, par sentence d’escumeniemant, à tenir et à garder toutes les choses dessusdites par ensi com alles sont dessus devisées, par ensi com lidiz nostre comandemanz nous ai raporté par vive voiz, avons mis le seel de ladite court de Besançon en ces presantes lettres, auvec le seal doudit Phelippe, en tesmoignaige de verté, qui furent faites et domnées le vanredi devant la saint Andrey, l’am Nostre Signour corrant per mil CC IIIIxx et douze.